ΓΡΑΠΤΗ ΕΡΩΤΗΣΗ E-1387/97 υποβολή: Monica Baldi (UPE) προς την Επιτροπή (22 Απριλίου 1997)

Θέμα: Βλαβερές συνέπειες της ακτινοβολίας των μαγνητικών πεδίων των 50/60 Hz, κοντά σε μονάδες παραγωγής ηλεκτρικής ενέργειας

Η ηχορρύπανση, για την οποία διαμαρτύρονται οι πολίτες που κατοικούν γύρω από το εργοστάσιο ηλεκτροπαραγωγής της ENEL του Poggio a Caiano στην Ιταλία και ο κίνδυνος νεοπλασίας, που συνδέεται με τις ακτινοβολίες των μαγνητικών πεδίων των 50/60 Hz κοντά σε σταθμούς παραγωγής ηλεκτρικής ενέργειας, όπως τεκμηριώνονται από πρόσφατες μελέτες του Istituto Superiore della Sanitΰ italiana (Ανώτατου Ινστιτούτου Υγείας της Ιταλίας), φαίνεται πως συνιστούν απειλές για τη δημόσια υγεία.

Η πρόταση οδηγίας του Συμβουλίου σχετικά με τη συνολική πρόληψη και τον έλεγχο της ρύπανσης (COM(95)88 ((EE C 165 της 1.7.1995, σελ. 9. )), καθώς και το πρόγραμμα της Κοινότητας κατά του καρκίνου (Απόφαση 646/96/CE ((EE L 95 της 16.4.1996, σελ. 9. ))) και η οδηγία 97/11/CE ((EE L 73 της 14.3.1997, σελ. 5. )) του Συμβουλίου που τροποποιεί την οδηγία 85/337/ΕΟΚ περί αξιολόγησης του αντίκτυπου στο περιβάλλον συγκεκριμένων δημοσίων και ιδιωτικών σχεδίων, πιστοποιούν το ενδιαφέρον της Ευρωπαϊκής Ένωσης για την προστασία του περιβάλλοντος και της υγείας.

1. Τί σκοπεύει να πράξει η Επιτροπή προκειμένου να εφαρμόζονται από τα κράτη μέλη οι προαναφερθείσες κοινοτικές διατάξεις, ιδίως όσον αφορά την προστασία της υγείας και την προάσπιση του περιβάλλοντος;

2. Μπορεί η Επιτροπή να παρέμβει, βάσει των κοινοτικών διατάξεων, προκειμένου να μη τεθεί σε κίνδυνο η υγεία των κατοίκων του Poggio a Caiano;

3. Με ποιόν τρόπο σκοπεύει η Επιτροπή να αντιμετωπίσει τα εργοστάσια παραγωγής ηλεκτρικού ρεύματος που εκπέμπουν ακτινοβολίες και μαγνητικά πεδία επικίνδυνα για τη δημόσια υγεία;

4. Τί σκοπεύει να πράξει η Επιτροπή για την προστασία της υγείας των πολιτών, χρησιμοποιώντας ως παράδειγμα τις συστάσεις των υγειονομικών και των αρμοδίων για την προστασία των πολιτών αρχών άλλων χωρών, όπως η Σουηδία, λαμβάνοντας υπόψη ότι αποτελεί ζήτημα προτεραιότητας ο προγραμματισμός της μείωσης των επιπέδων έκθεσης σε κινδύνους οι οποίοι, σε κατοικίες, σχολεία και χώρους εργασίας, προκύπτουν αισθητά αυξημένοι έναντι εκείνων που απαντούν συνήθως σε ανάλογους χώρους;

Απάντηση του κ. Flynn εξ ονόματος της Επιτροπής (5 Ιουνίου 1997)

Η μελέτη ((Istituto Superiore di Sanitΰ: Rischio cancerogeno associato a campi magnetici a 50/60 Hz, 1995. )) στην οποία αναφέρθηκε το αξιότιμο μέλος επανεξετάζει κριτικά την υπόθεση πιθανού ρόλου των μαγνητικών πεδίων (ΜΠ) στην καρκινογένεση βασιζόμενη σε επιδημιολογικά στοιχεία. Επανεξετάζει την αξιοπιστία της σχέσης του κινδύνου καρκινογένεσης με τη διαρκή έκθεση σε ΜΠ λόγω γειτνίασης με αγωγούς μεταφοράς ηλεκτρικού ρεύματος και υποσταθμούς. Η επανεξέταση αυτή -όπως και πολλές άλλες- συμπεραίνει ότι δεν μπορεί μέχρι σήμερα να παρασχεθεί μια επιστημονική εξήγηση της σχέση αυτής.

Πέραντων καλουμένων «μη θερμικών» αποτελεσμάτων, όπως η πρόκληση καρκίνου και η ενίσχυση κληρονομικών προδιαθέσεων, που αποτελούν το αντικείμενο έρευνας, τα θερμικά αποτελέσματα της ηλεκτρομαγνητικής ακτινοβολίας είναι σαφώς αποδεδειγμένα και αποτελούν μέρος των συστάσεων και κανονισμών που εκδίδονται από τις εθνικές και διεθνείς αρχές αναφορικά με τα όρια έκθεσης και λοιπούς κανόνες προστασίας της υγείας.

1. Η Οδηγία 97/11/ΕΚ περιλαμβάνει την κατασκευή εναερίων γραμμών μεταφοράς ηλεκτρικού ρεύματος με τάση 220KV και άνω και μήκους άνω των 15 km μεταξύ των έργων τα οποία θα πρεπει να υπόκεινται σε προηγούμενη εκτίμηση περιβαλλοντικών επιπτώσεων. Τα κράτη μέλη οφείλουν να θέσουν σε ισχύ τους νόμους, κανονισμούς και διοικητικές διατάξεις που απαιτούνται για τη συμμόρφωσή τους με την εν λόγω οδηγία μέχρι τις 14 Μαρτίου 1999 το αργότερο. Μέχρι την ενσωμάτωση στο εθνικό τους δίκαιο της νέας οδηγίας, ισχύει η οδηγία 85/337/ΕΟΚ ((ΕΕ L 175, της 5.7.1985. )). Οι αρμοδιότητες της Επιτροπής περιορίζονται στον έλεγχο της εφαρμογής της οδηγίας από τα κράτη μέλη. Η Επιτροπή δεν μπορεί να ελέγξει την περιβαλλοντική επίπτωση των έργων που αφορά η οδηγία.

2. Η συγκεκριμένη περίπτωση που αναφέρεται στην ερώτηση θα πρέπει να εξεταστεί από τις αρχές του κράτους μέλους.

3 & 4. Πέρα από το ρόλο της στην εξασφάλιση της τήρησης της κοινοτικής νομοθεσίας σχετικά με την ασφάλεια τέτοιου εξοπλισμού και να προτείνει κοινοτικά νομοθετικά μέτρα για την προστασία έναντι των θερμικών αποτελεσμάτων των μη ιοντιζουσών ακτινοβολιών όπως η προαναφερθείσα οδηγία για τους φυσικούς παράγοντες ((ΕΕ C 230, της 19.8.1994 7 τροποποιημένη πρόταση. )), η Επιτροπή παρακολουθεί στενά την πρόοδο στις γνώσεις των αποτελεσμάτων των μη ιοντιζουσών ακτινοβολιών.

Η Επιτροπή αξιολογεί τις συνέπειες για τη δημόσια υγεία των τελευταίων επιστημονικών στοιχείων σε ό,τι αφορά την έκθεση σε ηλεκτρομαγνητικά πεδία (1 Hz - 300 Ghz) με σκοπό την υποβολή προτάσεων για συστάσεις περί περιορισμού της έκθεσης του κοινού σε τέτοια πεδία. Οι προτάσεις αυτές θα βασίζονται στις συστάσεις που εκδόθηκαν από τη Διεθνή Επιτροπή Προστασίας από μη Ιοντίζουσες Ακτινοβολίες (ICNRIP). Αναφορικά με την προστασία των εργαζομένων, η Επιτροπή υπέβαλε το 1993 την προαναφερθείσα οδηγίας περί των ελαχίστων απαιτήσεων υγείας και ασφάλειας αναφορικά με την έκθεση των εργαζομένων σε κινδύνους από φυσικούς παράγοντες, που περιέχει όρια και άλλες διατάξεις για την προστασία των εργαζομένων έναντι, μεταξύ άλλων φυσικών παραγόντων, της ηλεκτρομαγνητικής ακτινοβολίας.